FI Euroopan unionin virallinen lehti C 167/18

Ilmoitus yhdelle taiwanilaiselle yhtiölle myönnetystä vapautuksesta polkumyyntitoimenpiteistä, joita sovelletaan Taiwanista tapahtuvaan glyfosaatin tuontiin

(2006/C 167/06)

Komissio julkaisi elokuussa 2005 ilmoituksen (1), jäljempänä ’ilmoitus’, ilmoittaakseen asianomaisille osapuolille tiedoista, joita se oli saanut taiwanilaisesta yhtiöstä, jolle oli myönnetty vapautus polkumyyntitoimenpiteistä, jotka laajennettiin vuonna 2002 koskemaan Taiwanista tapahtuvaa glyfosaatin tuontia. Ilmoituksen julkaisemisen jälkeen kyseiselle yhtiölle myönnettyä vapautusta on tarkasteltu ja tehty seuraavat päätelmät.

A. MENETTELY

1. Tuote ja voimassa olevat toimenpiteet

Kyseessä oleva tuote on CN-koodeihin ex 2931 00 95 ja ex 3808 30 27 kuuluva glyfosaatti.

Neuvosto otti asetuksella (EY) N:o 368/1998 (2) käyttöön lopulliset polkumyynnin vastaiset toimenpiteet Kiinan kansantasavallasta, jäljempänä ’Kiina’, peräisin olevan glyfosaatin tuonnissa. Neuvosto laajensi tammikuussa 2002 polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (3), jäljempänä ’perusasetus’, 13 artiklan mukaisen toimenpiteiden kiertämistä koskevan tutkimuksen jälkeen asetuksella (EY) N:o 163/2002 (4) Kiinan kansantasavallasta peräisin olevan glyfosaatin tuonnille asetetun tullin koskemaan Malesiasta ja Taiwanista tapahtuvaa glyfosaatin tuontia (riippumatta siitä, onko se ilmoitettu tullille Malesiasta vai Taiwanista peräisin olevana), lukuun ottamatta Taiwanista olevan Sinon Corporation -yhtiön ja yhden nimetyn Malesiasta olevan yhtiön valmistamaa glyfosaattia.

Perusasetuksen 11 artiklan 2 kohdan ja 11 artiklan 3 kohdan mukaisten tarkastelujen jälkeen neuvosto otti asetuksella (EY) N:o 1683/2004 (5) käyttöön lopullisen polkumyyntitullin Kiinan kansantasavallasta peräisin olevan glyfosaatin tuonnissa ja laajensi tämän tullin koskemaan Malesiasta ja Taiwanista tapahtuvaa glyfosaatin tuontia (riippumatta siitä, onko tuote ilmoitettu Malesiasta tai Taiwanista peräisin olevaksi), lukuun ottamatta Taiwanista olevan Sinon Corporationin ja yhden nimetyn Malesiasta olevan yhtiön tuotteita.

2. Ilmoituksen tarkoitus

Komissio sai johtavalta yritykseltä, joka on erikoistunut tuottamaan yrityskohtaista tietoa muun muassa osakeomistuksista, raportin muodossa tietoja, jotka osoittivat Sinon Corporationin ja toisen taiwanilaisen yhtiön, jäljempänä 'toinen taiwanilainen yhtiö, välillä olevan etuyhteyden, ja jos tiedot vahvistetaan, saatetaan vaatia myönnetyn vapautuksen peruuttamista.

Ilmoituksella käynnistettiin tarkastelu sen määrittämiseksi, oliko Sinon Corporation vapautuksen myöntämisajankohtana täyttänyt todella kaikki edellytykset, joiden perusteella se voitiin vapauttaa niiden toimenpiteiden soveltamisesta, jotka oli laajennettu Taiwanista tapahtuvaan glyfosaatin tuontiin, ja täyttikö se edelleen mainitut edellytykset.

3. Tarkastelujakso

Tarkastelu kattoi 1 päivän heinäkuuta 2004 ja 30 päivän kesäkuuta 2005 välisen ajan, jäljempänä ’tarkastelujakso’. Tiedot vuodesta 2000 tarkastelujaksoon koottiin sen selvittämiseksi, oliko kaupan rakenteessa tapahtunut muutoksia.

4. Tarkastelu

Komissio lähetti ilmoituksen Taiwanin viranomaisille, jotta nämä voisivat esittää huomautuksia ja toimittaa tietoja tarkastelua varten.

Kyselylomakkeet lähetettiin Sinon Corporation -yhtiölle ja toiselle taiwanilaiselle yhtiölle. Komissio sai kyselylomakkeeseen täydellisen vastauksen Sinon Corporationilta ja osittaisen vastauksen toiselta taiwanilaiselta yhtiöltä. Sinon Corporationin toimittamat tiedot todennettiin yhtiön toimipaikassa Taiwanissa.

Kirjallisen kannanoton esitti myös European Glyphosate Association, joka edustaa glyfosaatin tuottajia yhteisössä.

B. HAVAINNOT

1. Yhtiöiden yhteydet

Tarkastelun kuluessa todennettiin, tarvittaessa päivitettiin ja tutkittiin kaikista lähteistä kootut tiedot, jotka koskivat mahdollista etuyhteyttä Sinon Corporationin ja toisen taiwanilaisen yhtiön välillä.

Yrityskohtaisen tiedon tuottamiseen erikoistuneelta yritykseltä pyydettiin ajan tasalle saatettu raportti. Raportista ei käynyt ilmi aiemmin raportoitua yhteyttä Sinon Corporationin ja toisen taiwanilaisen yhtiön välillä. Kyseinen yritys totesi, että aiemmin raportoidut tiedot olivat epätarkkoja ja että Sinon Corporationin ja toisen taiwanilaisen yhtiön välinen suhde oli ainoastaan toimittaja–asiakassuhde.

Tarkastelu vahvisti, että Sinon Corporation ja toinen taiwanilainen yhtiö olivat aiemmin toimittaneet tavaroita toisilleen ja ostaneet tavaroita toisiltaan ja tekivät näin edelleen. Todettiin, että kyseisten kahden yrityksen välillä oli ollut aiemmin ja oli edelleen tiivis liikesuhde. Saatujen tietojen, niiden tarkastelun ja sen aikana suoritettujen todentamisten perusteella ei kuitenkaan saatu näyttöä kyseisten kahden yrityksen välisestä etuyhteydestä toimittaja–asiakassuhdetta lukuun ottamatta.

2. Glyfosaatin tuottaminen ja toimittaminen

Tarkastelun aikana saadut ja todennetut tiedot osoittivat, että Sinon Corporation tuottaa jatkuvasti glyfosaattia sellaisina määrinä, jotka kattavat lähetykset yhteisöön. Todettiin, että yhtiö oli lisännyt tarkasteltavana olevan tuotteen tuotantokapasiteettia. Tämä on saatu aikaan muuntamalla aiemmin eri tuotteen valmistamiseen käytetty tuotantolinja. Tarkastelussa todettiin myös, että kaikki glyfosaatti, jonka Sinon Corporation on lähettänyt yhteisöön, oli myös kyseisen yhtiön tuottamaa. Sen vuoksi katsotaan, että Sinon Corporation täyttää edelleen kaikki edellytykset, joiden perusteella se voidaan vapauttaa Taiwanista tapahtuvaan glyfosaatin tuontiin laajennettujen toimenpiteiden soveltamisesta.

3. Päätelmät

Edellä esitetyn perusteella päätellään, ettei ole näyttöä siitä, etteivät vapautuksen edellytykset täyttyneet vapautuksen myöntämisajankohtana, koska Sinon Corporationin ja toisen taiwanilaisen yhtiön välillä ei ole todettu muuta suhdetta kuin toimittaja–asiakassuhde. Lisäksi todetaan, että vapautuksen edellytykset täyttyvät edelleen, koska tarkastelussa todettiin, että kaikki glyfosaatti, jonka Sinon Corporation on lähettänyt yhteisöön, on myös kyseisen yhtiön tuottamaa.

Osapuolille ilmoitettiin tämän tarkastelun tuloksena tehdyistä havainnoista ja päätelmistä, ja niille annettiin mahdollisuus esittää kommentinsa. Kommentteja ei saatu.

C. TARKASTELUN PÄÄTTÄMINEN

Edellä esitetyn perusteella tarkastelu päätetään ja Sinon Corporationille myönnetty vapautus Taiwanista tapahtuvaan glyfosaatin tuontiin laajennettujen polkumyynnin vastaisten toimenpiteiden soveltamisesta jää voimaan muuttumattomana.

Jos myöhemmin havaitaan, että osapuolten tarkastelun kuluessa toimittamat merkittävät tiedot ovat olleet epätarkkoja, voidaan suorittaa lisätarkastelu sen selvittämiseksi, olisiko edellä esitettyjä päätelmiä tarkistettava.

(1) EUVL C 200, 17.8.2005, s. 3.

(2) EYVL L 47, 18.2.1998, s. 1. Asetus sellaisena kuin se on viimeksi muutettuna asetuksella (EY) N:o 1086/2000 (EYVL L 124, 25.5.2000, s. 1).

(3) EYVL L 56, 6.3.1996, s. 1. Asetus sellaisena kuin se on viimeksi muutettuna asetuksella (EY) N:o 2117/2005 (EUVL L 340, 23.12.2005, s. 17).

(4) EYVL L 30, 31.1.2002, s. 1.

(5) EUVL L 303, 30.9.2004, s. 1.